贈侯喜
作者：韓愈
朝代：唐

paragraphs: 吾黨侯生字叔起，呼我持竿釣溫水。
平明鞭馬出都門，盡日行行荆棘裏。
溫水微茫絕又流，深如車轍闊容輈。
蝦蟆跳過雀兒浴，此縱有魚何足求。
我爲侯生不能已，盤針擘粒投泥滓。
晡時堅坐到黃昏，手倦目勞方一起。
暫動還休未可期，蝦行蛭渡似皆疑。
舉竿引線忽有得，一寸纔分鱗與鬐。
是日侯生與韓子，良久歎息相看悲。
我今行事盡如此，此事正好爲吾規。
半世遑遑就舉選，一名始得紅顏衰。
人間事勢豈不見，徒自辛苦終何爲。
便當提攜妻與子，南入箕潁無還時。
叔起君今氣方銳，我言至切君勿嗤。
君欲釣魚須遠去，大魚豈肯居沮洳。